TU ใช้งบ 37 ลบ. ซื้อหุ้น “บ.ธรรมชาติ ซีฟู้ด รีเทล” 25.1% มั่นใจดันรายได้-กำไรพุ่ง
TU ใช้งบ 37 ลบ. ซื้อหุ้น "บ.ธรรมชาติ ซีฟู้ด รีเทล" ผู้จัดหาและนำเข้าอาหารทะเลแช่แข็งและรมควันในไทย รวม 25.1% คาดแล้วเสร็จปลายก.ค.นี้ มั่นใจดันรายได้-กำไรพุ่ง
25 มิ.ย. 2561

บริษัท ไทยยูเนี่ยน กรุ๊ป จำกัด (มหาชน) หรือ TU ระบุว่า คณะกรรมการบริษัทอนุมัติให้คณะกรรมการการลงทุนเข้าทำสัญญาซื้อหุ้น 25.1% ในบริษัท ธรรมชาติ ซีฟู้ด รีเทล จำกัด (TSR) ในประเทศไทย จากนายจูเลี่ยน เซบาสเตียน แกทเทนบี้ เดวี่ส์ และนางศันสนีย์ แกทเทนบี้ เดวี่ส์
โดยบริษัทกำหนดมูลค่าซื้อหุ้นของบริษัท ธรรมชาติ ซีฟู้ด รีเทล จำกัด ตามเกณฑ์ที่ใช้ในการคำนวณมาจากกำไรของบริษัทและประมาณการในอนาคต ซึ่งมีมูลค่าเท่ากับ 37 ล้านบาท คาดว่าจะเสร็จสิ้นปลายเดือน ก.ค.61
ทั้งนี้ คณะกรรมการบริษัทมีความเห็นว่าการลงทุนดังกล่าวข้างต้น เป็นการเข้าทำรายการที่มีความเหมาะสมและเป็นประโยชน์ต่อบริษัท สามารถเพิ่มรายได้และกำไรต่อบริษัทในกลุ่มไทยยูเนี่ยนได้ โดยทำให้ TU สามารถจำหน่ายสินค้าแช่แข็งแบรนด์ Qfresh ภายใต้ธุรกิจของ TSR, ช่วยลดเวลาในการเข้าถึงตลาดค้าปลีกด้วยแบรนด์ Qfresh และ TU สามารถเพิ่มยอดขายโดยเฉพาะแซลมอน ด้วยการจำหน่ายให้กับ TSR
สำหรับบริษัท ธรรมชาติ ซีฟู้ด รีเทล จำกัด เป็นผู้จัดหาและนำเข้าอาหารทะเลประเภทแช่แข็งและรมควันเพื่อการค้าปลีกในประเทศไทย ผ่านช่องทางเคานเตอร์อาหารทะเลในซุปเปอร์มาร์เก็ตชั้นนำ และประกอบกิจการร้านอาหารทะเล TSR ตั้งขึ้นในปี 50 ดำเนินการธุรกิจภายใต้ 158 แห่งทั่วประเทศไทย และ 8 ร้านอาหาร ร้านค้าปลีก